CELEX: 32011R0957
Language: hu
Date: 2011-09-26 00:00:00
Title: A Bizottság 957/2011/EU végrehajtási rendelete ( 2011. szeptember 26. ) az 1272/2009/EU rendeletnek a vaj és a sovány tejpor felvásárlása és értékesítése tekintetében történő módosításáról

27.9.2011   
            
            
               HU
            
            
               Az Európai Unió Hivatalos Lapja
            
            
               L 249/6
            
         A BIZOTTSÁG 957/2011/EU VÉGREHAJTÁSI RENDELETE
   (2011. szeptember 26.)
   az 1272/2009/EU rendeletnek a vaj és a sovány tejpor felvásárlása és értékesítése tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 4. cikkével összefüggésben értelmezett 43. cikke d), f) és j) pontjára,
   mivel:
   
               (1)
            
            
               Az 1290/2005/EK rendelet részletes alkalmazási szabályainak a közraktározás formájában megvalósuló intervenciós intézkedések Európai Mezőgazdasági Garanciaalap (EMGA) általi finanszírozása és a tagállamok kifizető ügynökségei által végrehajtott közraktározási műveletek könyvelése tekintetében történő megállapításáról szóló, 2006. június 21-i 884/2006/EK bizottsági rendelet (2) 4. cikke (1) bekezdése b) pontjának megfelelően az EMGA átalányösszegek alapján finanszírozza a szóban forgó rendelet V. mellékletében előírt fizikai műveletek során felmerülő kiadásokat, feltéve, hogy a megfelelő kiadásokat nem az alkalmazandó ágazati mezőgazdasági jogszabályok határozták meg.
            
         
               (2)
            
            
               A 2010. évre vonatkozó – és a tagállamokkal közölt – átalányösszegek kiszámítása a 2010. március 1-je előtt alkalmazandó szabályok alapján történt. A tejágazatban ettől az időponttól kezdődően váltak alkalmazandóvá az 1234/2007/EK tanácsi rendeletnek a mezőgazdasági termékek állami intervenció keretében történő felvásárlása és értékesítése tekintetében történő végrehajtására vonatkozó részletes szabályok megállapításáról szóló, 2009. december 11-i 1272/2009/EU bizottsági rendeletben (3) megállapított, az intervencióra szánt, illetve abból származó termékek felvásárlására és értékesítésére vonatkozó szabályok, többek között az intervenciós hivatalokat és a gazdasági szereplőket terhelő költségekre vonatkozó új szabályok.
            
         
               (3)
            
            
               Az értékesítés terén kialakult helyzet figyelembevétele érdekében a vajnak a 446/2010/EU bizottsági rendelettel, illetve a sovány tejpornak a 447/2010/EU bizottsági rendelettel előírt, pályázat útján történő értékesítése tekintetében az 1272/2009/EU rendelettől való eltérésről szóló, 2010. június 29-i 569/2010/EU rendelet (4) a 2010. szeptember 21-ig benyújtott pályázatok esetében a vaj és a sovány tejpor pályázat útján történő értékesítésére vonatkozó szabályok tekintetében az 1272/2009/EU rendelettől való eltérésről rendelkezik.
            
         
               (4)
            
            
               Annak érdekében, hogy az intervencióra szánt, illetve abból származó vaj és sovány tejpor felvásárlása és értékesítése tekintetében az intervenciós hivatalokat és a gazdasági szereplőket terhelő költségekre vonatkozó szabályok egységes alkalmazásának további vizsgálatára elegendő idő álljon rendelkezésre, az 569/2010/EU rendelet által bevezetett eltérés időtartamát a vaj és a sovány tejpor felvásárlása és értékesítése tekintetében az 1272/2009/EU rendelettől való eltérésről szóló, 2010. szeptember 20-i 826/2010/EU bizottsági rendelet (5) 2011 végéig meghosszabbította.
            
         
               (5)
            
            
               A vajnak és a sovány tejpornak intervenciós raktárból történő kitárolásához kapcsolódó fizikai műveletek helyszíni vizsgálat keretében megfigyelésre kerültek. Kiderült, hogy a terméknek a tárolóhelységből való mozgatása és a szállítójárművek azt követő megrakodása egyetlen műveletnek tekintendő. Megmutatkozott továbbá, hogy nem indokolt szétválasztani a termék kitárolásának, valamint a szállítójármű megrakodásának költségét. Ugyanez a helyzet, amikor a terméket az intervenciós raktárba szállítják, kirakodják a járműről és a tárolóhelységbe mozgatják. Ezért az 1272/2009/EU rendeletet módosítani kell, hogy igazodjon az említett helyzethez és összhangban álljon a 884/2006/EK rendelettel.
            
         
               (6)
            
            
               Az alkalmazás folyamatossága érdekében e rendelet a 826/2010/EU rendelet lejártát követő naptól alkalmazandó.
            
         
               (7)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az 1272/2009/EU rendelet a következőképpen módosul:
   
               1.
            
            
               A 28. cikk (3) bekezdésének harmadik albekezdése helyébe a következő szöveg lép:
               „A vajnak vagy a sovány tejpornak a raktározási helyszín rakodórámpájánál történő kirakodása során felmerülő költség a kifizető ügynökséget terheli.”
            
         
               2.
            
            
               A 42. cikk (1) bekezdésének e) pontja helyébe a következő szöveg lép:
               
                           „e)
                        
                        
                           a pályázatban feltüntetik a mértékegységenkénti javasolt árat, héa nélkül, euróban kifejezve, legfeljebb két tizedesjegyre kerekítve:
                           
                                       i.
                                    
                                    
                                       a gabonafélék és a rizs esetében a szállítóeszközre felrakodott termék tekintetében,
                                    
                                 
                                       ii.
                                    
                                    
                                       a vaj és a sovány tejpor esetében a raktározási helyszín rakodórámpájához raklapon szállított vagy adott esetben a szállítóeszközre – amennyiben az teherautó vagy vasúti kocsi – raklapon felrakodott termék tekintetében, vagy
                                    
                                 
                                       iii.
                                    
                                    
                                       a többi termék esetében a raktározási helyszín rakodórámpájához szállított termék tekintetében;”
                                    
                                 
                     
         
               3.
            
            
               Az 52. cikk (1) bekezdésének helyébe az alábbi szöveg lép:
               „(1)   Az intervenciós hivatal a raktározási helyszínről való kitárolás időpontjában – a raktározási helyszínen kívülre történő szállítás esetén – a vajat és a sovány tejport raklapon, a raktározási helyszín rakodórámpájánál bocsátja rendelkezésre, a szállítóeszközre rakva, amennyiben az teherautó vagy vasúti kocsi. A felmerülő költségeket a kifizető ügynökség viseli.”
            
         
               4.
            
            
               A 52. cikk (3) bekezdésében az első mondat helyébe a következő lép:
               „A rakodás vagy a raklapról való levétel költségeit a vaj és a sovány tejpor vásárlója fizeti.”
            
         2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   A rendeletet 2011. október 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. szeptember 26-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 171., 2006.6.23., 35. o.
   
      (3)  HL L 349., 2009.12.29., 1. o.
   
      (4)  HL L 163., 2010.6.30., 32. o.
   
      (5)  HL L 247., 2010.9.21., 44. o.